# Il-Ġurnal Uffiċjali C 488/2021

| | ISSN 1977-0987 |
| --- | --- |
| Il-Ġurnal Uffiċjali
  tal-Unjoni Ewropea | C 488 |
| | |
| Edizzjoni bil-Malti | Informazzjoni u Avviżi | Volum 646 ta' Diċembru 2021 |

ISSN 1977-0987

Il-Ġurnal Uffiċjali

tal-Unjoni Ewropea

C 488

Edizzjoni bil-Malti

Informazzjoni u Avviżi

Volum 646 ta' Diċembru 2021

---

| Werrej | Paġna |
| --- | --- |
| | II   Komunikazzjonijiet |
| | DIKJARAZZJONIJIET KONĠUNTI |
| | Il-Parlament Ewropewil–KunsillIl-Kummissjoni Ewropea |
| 2021/C 488/01 | Dikjarazzjonijiet dwar ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta' Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 | 1 |
| 2021/C 488/02 | Dikjarazzjonijiet dwar ir-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013 | 3 |
| 2021/C 488/03 | Dikjarazzjonijiet dwar ir-Regolament (UE) 2021/2117 tal-Parlament Ewropew u tal-Kunsill tat-2 ta’ Diċembru 2021 li jemenda r-Regolamenti (UE) Nru 1308/2013 li jistabbilixxi organizzazzjoni komuni tas-swieq fi prodotti agrikoli, (UE) Nru 1151/2012 dwar skemi tal-kwalità għal prodotti agrikoli u oġġetti tal-ikel, (UE) Nru 251/2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat u (UE) Nru 228/2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni | 6 |

Werrej

Paġna

II   Komunikazzjonijiet

DIKJARAZZJONIJIET KONĠUNTI

Il-Parlament Ewropewil–KunsillIl-Kummissjoni Ewropea

2021/C 488/01

Dikjarazzjonijiet dwar ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta' Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013

1

2021/C 488/02

Dikjarazzjonijiet dwar ir-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013

3

2021/C 488/03

Dikjarazzjonijiet dwar ir-Regolament (UE) 2021/2117 tal-Parlament Ewropew u tal-Kunsill tat-2 ta’ Diċembru 2021 li jemenda r-Regolamenti (UE) Nru 1308/2013 li jistabbilixxi organizzazzjoni komuni tas-swieq fi prodotti agrikoli, (UE) Nru 1151/2012 dwar skemi tal-kwalità għal prodotti agrikoli u oġġetti tal-ikel, (UE) Nru 251/2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat u (UE) Nru 228/2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni

6

---

| MT | |
| --- | --- |

MT

---

II Komunikazzjonijiet

DIKJARAZZJONIJIET KONĠUNTI

Il-Parlament Ewropew il–Kunsill Il-Kummissjoni Ewropea

| 6.12.2021 | MT | Il-Ġurnal Uffiċjali tal-Unjoni Ewropea | C 488/1 |
| --- | --- | --- | --- |

6.12.2021

MT

Il-Ġurnal Uffiċjali tal-Unjoni Ewropea

C 488/1

---

Dikjarazzjonijiet dwar ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta' Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (1)

(2021/C 488/01)

Dikjarazzjoni tal-Kunsill dwar is-simplifikazzjoni tal-PAK

Il-Mudell ta’ Implimentazzjoni Ġdid (NDM) għandu jippermetti s-sostituzzjoni tal-approvazzjoni tan-nefqa bbażata fuq il-konformità b’approvazzjoni tan-nefqa bbażata fuq il-prestazzjoni, filwaqt li jħalli l-ħolqien ta’ sistemi ta’ kontroll u sanzjonijiet fil-livell nazzjonali, li hija kwistjoni ta’ sussidjarjetà li titħalla f’idejn l-Istati Membri.

Il-Kunsill jitlob li d-dispożizzjonijiet li għandhom jinħarġu mill-Kummissjoni fil-linji gwida futuri jqisu bis-sħiħ ir-raġunament tal-Mudell ta’ Implimentazzjoni Ġdid. M’għandhomx iwasslu għall-introduzzjoni mill-ġdid ta’ rekwiżiti ta’ konformità li jmorru lil hinn mill-kamp ta’ applikazzjoni definit mill-Artikolu 37 tar-regolament orizzontali.

B’mod partikolari, huma għandhom jipprovdu qafas aħjar għall-proċedura biex jiġu determinati l-ammonti li għandhom jiġu esklużi mill-finanzjament tal-UE, f’konformità mal-ipprogrammar attwali, filwaqt li titqies in-natura tal-ksur sabiex jiġi żgurat li jkunu proporzjonati mal-livell ta’ ħsara finanzjarja kkawżata lill-UE, b’mod partikolari għall-impatti ta’ anomaliji relatati mal-kundizzjonalità. F’dan ir-rigward, inħeġġu li d-definizzjoni ta’ nuqqasijiet serji fis-sistemi ta’ governanza tiġi ċċarata aktar. Nuqqas jista’ jiġi identifikat meta jiġi vvalutat il-funzjonament tal-korpi ta’ governanza u r-rekwiżiti bażiċi tal-Unjoni inkluż s-sistemi ta’ rapportar. Dan jista’ jsir permezz ta’ reviżjoni tas-sistema ta’ kontroll intern, inkluż l-ittestjar tal-konformità. Il-korrezzjonijiet finanzjarji għandhom ikunu limitati għal xenarji fejn jinstabu nuqqasijiet sistematiċi serji fis-sistemi ta’ governanza. L-ammont li għandu jiġi eskluż għandu jkun relatat mal-ammont minfuq indebitament jew mas-sanzjonijiet amministrattivi li kienu jiġu applikati. L-użu ta’ korrezzjonijiet b’rata fissa għandu jkun limitat għal każijiet fejn ikun impossibbli li jiġi kkalkulat l-ammont eżatt minfuq indebitament.

Barra minn hekk, il-linji gwida ser ikollhom jipprevedu li l-verifiki mistennija mill-korpi taċ-ċertifikazzjoni jkunu limitati, fir-rigward tal-evalwazzjoni tas-sistemi ta’ governanza, għall-ġestjoni tar-regoli tal-Unjoni minn dawn is-sistemi mingħajr ma jestenduha għall-kundizzjonijiet ta’ eliġibbiltà tal-benefiċjarji individwali stabbiliti fil-Pjanijiet Strateġiċi tal-PAK.

Il-Kunsill jitlob lill-Kummissjoni biex tiżgura, f’konformità mal-objettivi mħabbra, li l-mudell ta’ implimentazzjoni ġdid ma jwassalx għal żieda sinifikanti fil-piż għall-Istati Membri, iżda pjuttost għal simplifikazzjoni ġenerali, filwaqt li jiggarantixxi l-protezzjoni tal-interessi finanzjarji tal-Unjoni, b’mod partikolari permezz tal-proċedura ta’ approvazzjoni tal-Pjanijiet Strateġiċi tal-PAK u l-implimentazzjoni tal-Artikolu 59 tar-regolament orizzontali. Il-Kunsill jitlob ukoll lill-Kummissjoni biex ma tikkanċellax il-gwadann amministrattiv mill-introduzzjoni tal-Mudell ta’ Implimentazzjoni ġdid billi teżiġi rappurtar addizzjonali għall-monitoraġġ u l-evalwazzjoni.

Dikjarazzjoni konġunta tal-Parlament Ewropew u tal-Kunsill dwar id-dimensjoni soċjali tal-politika agrikola komuni

Il-Parlament Ewropew u l-Kunsill jistiednu lill-Kummissjoni biex tissorvelja, permezz ta' studju li għandu jsir sentejn wara l-ewwel sentejn ta' applikazzjoni tal-kundizzjonalità soċjali mill-Istati Membri kollha, l-impatt tal-mekkaniżmu fuq il-kundizzjonijiet tal-ħaddiema u l-funzjonament tas-sistema ta' penali u, fejn xieraq, biex tressaq proposti biex tissaħħaħ id-dimensjoni soċjali tal-PAK.

Sal-2025, il-Kummissjoni ser tivvaluta l-fattibbiltà li l-Artikolu 7(1) tar-Regolament (UE) Nru 492/2011 tal-Parlament Ewropew u tal-Kunsill (2) dwar il-moviment liberu tal-ħaddiema jiġi inkluż fl-Anness XX u, fejn xieraq, tressaq proposti għal dak il-għan.

Dikjarazzjoni tal-Kummissjoni dwar il-possibbiltà li l-Belġju jippreżenta żewġ Pjanijiet Strateġiċi tal-PAK

Fid-dawl tad-dispożizzjonijiet tal-Artikolu 104 tar-Regolament dwar il-Pjan Strateġiku tal-PAK maqbul mill-koleġiżlaturi u filwaqt li jitqies il-qafas kostituzzjonali partikolari tal-Belġju, il-Kummissjoni tikkonferma li se taċċetta li l-Belġju jippreżenta Pjan Strateġiku tal-PAK għal kull waħda mill-entitajiet federati rilevanti tiegħu. Dan ma jaffettwax jew ibiddel l-obbligi legali tal-Belġju skont ir-Regolament dwar il-Pjan Strateġiku tal-PAK.

Dikjarazzjoni tal-Parlament Ewropew dwar ir-rwol tal-Kunsill Ewropew fir-rigward tal-elementi leġiżlattivi tal-politika agrikola komuni

Il-Parlament Ewropew jiddeplora l-fatt li l-Kunsill Ewropew ħa deċiżjonijiet, fil-konklużjonijiet tiegħu tal-21 ta' Lulju 2020, dwar elementi leġiżlattivi tal-politika agrikola komuni li kellhom jiġu deċiżi skont il-proċedura leġiżlattiva ordinarja f'konformità mat-Trattati. Il-Parlament Ewropew iqis li dawn id-deċiżjonijiet preventivi unilaterali huma inaċċettabbli u li għandhom impatt fuq id-drittijiet tal-Parlament Ewropew bħala koleġiżlatur li jaġixxi fuq l-istess livell tal-Kunsill.

Il-Parlament Ewropew jiddeplora l-fatt li l-Kunsill għaldaqstant ma kienx lest li jidħol f'negozjati sinifikanti mal-Parlament Ewropew dwar dawn l-elementi minħabba li kienu diġà ġew deċiżi mill-Kunsill Ewropew.

B'mod partikolari, il-Parlament Ewropew jinnota li l-Kunsill ma daħalx f'negozjati sinifikanti dwar id-dispożizzjonijiet tal-iffissar ta' limiti massimi u tad-digressività stabbiliti fl-Artikolu 17 u dwar il-flessibbiltà bejn l-allokazzjonijiet tal-pagamenti diretti u l-allokazzjonijiet tal-FAEŻR stipulati fl-Artikolu 96, u jqis li l-eżitu tan-negozjati dwar dawn l-Artikoli mhuwiex sodisfaċenti.

Il-Parlament Ewropew jiddispjaċih ħafna dwar l-approċċ tal-Kunsill u jqis li dan idgħajjef il-funzjonament adegwat tal-proċedura leġiżlattiva ordinarja. Il-Parlament Ewropew għaldaqstant jinsisti li dan m'għandux jerġa' jseħħ fi kwalunkwe negozjati futuri fil-kuntest tal-proċedura leġiżlattiva ordinarja.

---

(1)  ĠU L 435, 6.12.2021, p. 1.

(2)  Ir-Regolament (UE) Nru 492/2011 tal-Parlament Ewropew u tal-Kunsill tal-5 ta’ April 2011 dwar il-moviment liberu tal-ħaddiema fi ħdan l-Unjoni (ĠU L 141, 27.5.2011, p. 1).

---

| 6.12.2021 | MT | Il-Ġurnal Uffiċjali tal-Unjoni Ewropea | C 488/3 |
| --- | --- | --- | --- |

6.12.2021

MT

Il-Ġurnal Uffiċjali tal-Unjoni Ewropea

C 488/3

---

Dikjarazzjonijiet dwar ir-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013 (1)

(2021/C 488/02)

Dikjarazzjoni mill-Kunsill dwar is-simplifikazzjoni tal-PAK

Il-Mudell ta’ Implimentazzjoni Ġdid (NDM) għandu jippermetti s-sostituzzjoni tal-approvazzjoni tan-nefqa bbażata fuq il-konformità b’approvazzjoni tan-nefqa bbażata fuq il-prestazzjoni, filwaqt li jħalli l-ħolqien ta’ sistemi ta’ kontroll u sanzjonijiet fil-livell nazzjonali, li hija kwistjoni ta’ sussidjarjetà li titħalla f’idejn l-Istati Membri.

Il-Kunsill jitlob li d-dispożizzjonijiet li għandhom jinħarġu mill-Kummissjoni fil-linji gwida futuri jqisu bis-sħiħ ir-raġunament tal-Mudell ta’ Implimentazzjoni Ġdid. M’għandhomx iwasslu għall-introduzzjoni mill-ġdid ta’ rekwiżiti ta’ konformità li jmorru lil hinn mill-kamp ta’ applikazzjoni definit mill-Artikolu 37 tar-regolament orizzontali.

B’mod partikolari, huma għandhom jipprovdu qafas aħjar għall-proċedura biex jiġu determinati l-ammonti li għandhom jiġu esklużi mill-finanzjament tal-UE, f’konformità mal-ipprogrammar attwali, filwaqt li titqies in-natura tal-ksur sabiex jiġi żgurat li jkunu proporzjonati mal-livell ta’ ħsara finanzjarja kkawżata lill-UE, b’mod partikolari għall-impatti ta’ anomaliji relatati mal-kundizzjonalità. F’dan ir-rigward, inħeġġu li d-definizzjoni ta’ nuqqasijiet serji fis-sistemi ta’ governanza tiġi ċċarata aktar. Nuqqas jista’ jiġi identifikat meta jiġi vvalutat il-funzjonament tal-korpi ta’ governanza u r-rekwiżiti bażiċi tal-Unjoni inkluż s-sistemi ta’ rapportar. Dan jista’ jsir permezz ta’ reviżjoni tas-sistema ta’ kontroll intern, inkluż l-ittestjar tal-konformità. Il-korrezzjonijiet finanzjarji għandhom ikunu limitati għal xenarji fejn jinstabu nuqqasijiet sistematiċi serji fis-sistemi ta’ governanza. L-ammont li għandu jiġi eskluż għandu jkun relatat mal-ammont minfuq indebitament jew mas-sanzjonijiet amministrattivi li kienu jiġu applikati. L-użu ta’ korrezzjonijiet b’rata fissa għandu jkun limitat għal każijiet fejn ikun impossibbli li jiġi kkalkulat l-ammont eżatt minfuq indebitament.

Barra minn hekk, il-linji gwida ser ikollhom jipprevedu li l-verifiki mistennija mill-korpi taċ-ċertifikazzjoni jkunu limitati, fir-rigward tal-evalwazzjoni tas-sistemi ta’ governanza, għall-ġestjoni tar-regoli tal-Unjoni minn dawn is-sistemi mingħajr ma jestenduha għall-kundizzjonijiet ta’ eliġibbiltà tal-benefiċjarji individwali stabbiliti fil-Pjanijiet Strateġiċi tal-PAK.

Il-Kunsill jitlob lill-Kummissjoni biex tiżgura, f’konformità mal-objettivi mħabbra, li l-mudell ta’ implimentazzjoni ġdid ma jwassalx għal żieda sinifikanti fil-piż għall-Istati Membri, iżda pjuttost għal simplifikazzjoni ġenerali, filwaqt li jiggarantixxi l-protezzjoni tal-interessi finanzjarji tal-Unjoni, b’mod partikolari permezz tal-proċedura ta’ approvazzjoni tal-Pjanijiet Strateġiċi tal-PAK u l-implimentazzjoni tal-Artikolu 59 tar-regolament orizzontali. Il-Kunsill jitlob ukoll lill-Kummissjoni biex ma tikkanċellax il-gwadann amministrattiv mill-introduzzjoni tal-Mudell ta’ Implimentazzjoni ġdid billi teżiġi rappurtar addizzjonali għall-monitoraġġ u l-evalwazzjoni.

Dikjarazzjoni konġunta mill-Parlament Ewropew, il-Kunsill u l-Kummissjoni dwar miżuri ulterjuri biex jiġi protett il-baġit tal-UE kontra l-frodi u l-irregolaritajiet billi tiġi mitluba l-applikazzjoni ġeneralizzata ta' għodda unika għall-estrazzjoni tad-data fil-qafas tal-Politika Agrikola Komuni

Il-Kunsill u l-Parlament Ewropew jimpenjaw ruħhom li jeżaminaw proposta dwar l-użu obbligatorju ta' għodda għall-estrazzjoni tad-data fl-Istati Membri, wara r-rapport tal-Kummissjoni sal-2025 li jivvaluta l-użu tal-għodda unika għall-estrazzjoni tad-data u l-interoperabbiltà tagħha bil-ħsieb tal-użu ġeneralizzat tagħha mill-Istati Membri.

Dikjarazzjoni mill-Kummissjoni dwar il-korpi taċ-ċertifikazzjoni fil-qafas tal-Politika Agrikola Komuni

Il-Kummissjoni ħadet nota tal-inklużjoni ta’ premessa 13 ġdida fir-Regolament (UE) 2021/2116 tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni rigward il-komunikazzjoni tal-informazzjoni dwar il-Korpi taċ-Ċertifikazzjoni maħtura. Il-Kummissjoni tirċievi informazzjoni mill-Istati Membri dwar il-ħatra ta’ Korpi taċ-Ċertifikazzjoni pubbliċi u privati u żżomm reġistru aġġornat ta’ dawn il-korpi għal skopijiet ta’ monitoraġġ. Il-Kummissjoni tfakkar fl-impenn tagħha li kull sena tikkomunika l-lista tal-korpi taċ-ċertifikazzjoni maħtura lill-Parlament.

Dikjarazzjoni mill-Kummissjoni fir-rigward tad-diżimpenji tal-FAEŻR fil-qafas tal-Politika Agrikola Komuni

Il-Kummissjoni tikkonferma li jekk hemm riskju ta’ diżimpenn tal-finanzjament tal-FAEŻR, is-servizzi tal-Kummissjoni għandhom jibagħtu ittra lill-awtoritajiet tal-Istati Membri biex javżawhom f’biżżejjed żmien qabel l-iskadenza applikabbli tad-diżimpenn awtomatiku ta’ dak ir-riskju. L-iskop ta’ din l-ittra hu li tħeġġeġ żieda fl-assorbiment tal-finanzjament tal-FAEŻR u li mal-Istati Membri tesplora x’jista’ jsir għal dan l-għan.

Il-Kummissjoni tagħmel ħilitha biex tevita d-diżimpenji anki meta japplikaw ċirkostanzi speċifiċi. Għal dan l-għan, se jiġu applikati bis-sħiħ ir-regoli rilevanti fir-Regolament (UE) 2021/2116 tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni biex jiġi interrott il-perjodu għad-diżimpenji fil-każ ta’ proċedimenti legali jew appelli amministrattivi li jkunu għaddejjin. Barra minn hekk, b’mod partikolari r-regola li ma tapplikax għad-diżimpenji f’każ li l-impenji baġitarji ma jkunux intużaw għal raġunijiet ta’ forza maġġuri li jaffettwaw serjament l-implimentazzjoni tal-Pjanijiet Strateġiċi tal-PAK, se tiġi rispettata bis-sħiħ.

Dikjarazzjoni mill-Kummissjoni fir-rigward tar-raggruppament tal-għotjiet tas-setgħat fil-qafas tal-Politika Agrikola Komuni

Il-Kummissjoni tfakkar fl-impenn tagħha li tosserva l-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. Il-Punt 31 tal-Ftehim jgħid li l-għotjiet tas-setgħat jistgħu jiġu raggruppati, bil-kundizzjoni li l-Kummissjoni tipprovdi ġustifikazzjonijiet oġġettivi bbażati fuq ir-rabta sostantiva bejn żewġ għotjiet tas-setgħat u aktar li jinsabu f’att leġiżlattiv wieħed. Il-konsultazzjonijiet fit-tħejjija ta’ atti delegati jservu wkoll biex jindikaw liema għotjiet tas-setgħat jitqiesu li huma marbuta sostanzjalment.

Dikjarazzjoni mill-Kummissjoni dwar miżuri ulterjuri biex jiġi protett il-baġit tal-UE kontra l-frodi u l-irregolaritajiet billi jiġi mitlub l-użu obbligatorju ta’ għodda unika għall-estrazzjoni tad-data pprovduta mill-Kummissjoni

Fil-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda, il-Punti 30 sa 33 jirrikjedu li l-Kummissjoni tqiegħed għad-dispożizzjoni sistema ta’ informazzjoni u monitoraġġ integrata u interoperabbli li tinkludi għodda unika għall-estrazzjoni tad-data u għall-kejl tar-riskju biex tiġi aċċessata u analizzata d-data meħtieġa, bil-ħsieb li tiġi applikata b’mod ġenerali mill-Istati Membri. Barra minn hekk, it-tliet istituzzjonijiet qablu li jikkooperaw b’mod sinċier tul il-proċedura leġiżlattiva relatata mal-atti bażiċi rilevanti biex jiġi żgurat li l-konklużjonijiet tal-Kunsill Ewropew ta’ Lulju 2020 ikollhom segwitu fir-rigward ta’ dan l-element.

Il-Kummissjoni kuntenta bid-dispożizzjonijiet il-ġodda li jintroduċu r-rekwiżit għall-Kummissjoni li tqiegħed għad-dispożizzjoni għodda unika għall-estrazzjoni tad-data u l-pubblikazzjoni ta’ gruppi fl-artikoli fir-Regolament Orizzontali, madankollu, l-approċċ maqbul mill-koleġiżlaturi għall-PAK ma jirriflettix b’mod xieraq l-ambizzjoni u l-ispirtu mixtieqa tal-Ftehim Interistituzzjonali. Madankollu, il-Kummissjoni tinnota li b’mod simili għall-ftehim fir-rigward tar-Regolament dwar id-dispożizzjonijiet Komuni, l-użu tal-għodda mill-Istati Membri mhuwiex obbligatorju. Għalhekk, f’konformità mad-Dikjarazzjoni mill-Kummissjoni dwar il-ftehim milħuq mill-koleġiżlaturi fir-Regolament dwar id-Dispożizzjonijiet Komuni, il-Kummissjoni tqis li l-ftehim milħuq mill-koleġiżlaturi għall-PAK skont l-Artikolu 59(2) (Protezzjoni tal-interessi finanzjarji tal-Unjoni) dwar l-użu ta’ għodda unika għall-estrazzjoni tad-data, u l-ġbir u l-pubblikazzjoni tad-data dwar gruppi fl-Artikolu 98 (Trasparenza), ma jsaħħaħx biżżejjed il-protezzjoni tal-baġit tal-Unjoni kontra l-frodi u l-irregolaritajiet u biex jiġu żgurati verifiki effiċjenti dwar il-kunflitti ta’ interess, l-irregolaritajiet, il-kwistjonijiet ta’ finanzjament doppju u l-użu ħażin kriminali tal-fondi. Għalhekk, il-Kummissjoni sodisfatta wkoll bid-Dikjarazzjoni Konġunta mit-tliet istituzzjonijiet fir-rigward tal-għodda unika għall-estrazzjoni tad-data.

Dikjarazzjoni konġunta mill-Parlament Ewropew u l-Kummissjoni dwar il-monitoraġġ annwali tal-prestazzjoni fil-qafas tal-Politika Agrikola Komuni

Il-Parlament Ewropew u l-Kummissjoni jfakkru li, fid-dawl tal-mudell ta’ implimentazzjoni l-ġdid u l-qafas ta’ prestazzjoni li għandu jiġi stabbilit fil-Politika Agrikola Komuni (PAK) għall-perjodu 2023-2027, ir-rapporti annwali dwar il-prestazzjoni, il-monitoraġġ annwali u l-analiżi biennali tal-prestazzjoni huma ta’ importanza sinifikanti biex jinżammu l-ambizzjonijiet stabbiliti fil-Pjanijiet Strateġiċi tal-PAK.

F’dak il-kuntest, il-Parlament Ewropew u l-Kummissjoni jaqblu li huwa meħtieġ li l-Kummissjoni tirrapporta kull sena lill-Parlament Ewropew, fil-Kumitat għall-Agrikoltura u l-Iżvilupp Rurali, dwar il-progress li jkun sar fl-ambitu tal-monitoraġġ annwali tal-prestazzjoni.

Dikjarazzjoni mill-Parlament Ewropew dwar l-implimentazzjoni u t-trasparenza tal-Politika Agrikola Komuni

Il-qafas legali l-ġdid tal-Politika Agrikola Komuni (PAK) jinkludi flessibbiltà msaħħa għall-Istati Membri fit-tfassil u l-implimentazzjoni tal-pjanijiet strateġiċi nazzjonali (NSPs). Dan jippermetti l-adattament għall-ħtiġijiet lokali filwaqt li jkompli jiżgura li l-benefiċjarji finali jirrispettaw il-kondizzjonijiet ġenerali tal-eliġibbiltà. Il-mudell ta’ implimentazzjoni l-ġdid, li jintroduċi approċċ ibbażat fuq il-prestazzjoni, jinkludi wkoll trasferiment sinifikanti tar-responsabbiltà mil-livell tal-Unjoni għall-amministrazzjonijiet nazzjonali fil-ġestjoni u l-kontroll tal-fondi agrikoli tal-Unjoni.

Il-Parlament Ewropew iqis li l-ftehim interistituzzjonali milħuq bejn il-koleġiżlaturi jinkludi s-salvagwardji meħtieġa li jipprevjenu r-riskji identifikati għall-implimentazzjoni korretta tal-NSPs tal-Istati Membri kif approvati mill-Kummissjoni. Il-Parlament Ewropew ser jissorvelja mill-qrib l-implimentazzjoni tal-NSPs mill-Istati Membri kif approvati mill-Kummissjoni u ser jeżerċita bis-sħiħ ir-rwol tiegħu ta’ superviżur tal-ħidma tal-Kummissjoni mogħtija skont it-Trattati u kif definita fir-Regolamenti tal-PAK.

Il-Parlament Ewropew iqis il-protezzjoni effettiva tal-interessi finanzjarji tal-Unjoni bħala li hija żgurata mir-Regolament (UE) 2021/2116 tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni, inkluż il-ġbir u l-pubblikazzjoni ta’ data dwar gruppi li jiżguraw kontrolli effiċjenti fuq kunflitti ta’ interess, irregolaritajiet, kwistjonijiet ta’ finanzjament doppju, u użu ħażin kriminali tal-fondi. Bil-ħsieb tal-użu ta’ għodda unika għall-estrazzjoni tad-data fl-Istati Membri, il-Parlament Ewropew jilqa’ l-impenn li tiġi eżaminata proposta dwar l-użu obbligatorju tagħha fl-Istati Membri kollha, wara r-rapport tal-Kummissjoni, li għandu jitlesta sal-2025, li jivvaluta l-użu u l-interoperabbiltà tagħha.

---

(1)  ĠU L 435, 6.12.2021, p. 187.

---

| 6.12.2021 | MT | Il-Ġurnal Uffiċjali tal-Unjoni Ewropea | C 488/6 |
| --- | --- | --- | --- |

6.12.2021

MT

Il-Ġurnal Uffiċjali tal-Unjoni Ewropea

C 488/6

---

Dikjarazzjonijiet dwar ir-Regolament (UE) 2021/2117 tal-Parlament Ewropew u tal-Kunsill tat-2 ta’ Diċembru 2021 li jemenda r-Regolamenti (UE) Nru 1308/2013 li jistabbilixxi organizzazzjoni komuni tas-swieq fi prodotti agrikoli, (UE) Nru 1151/2012 dwar skemi tal-kwalità għal prodotti agrikoli u oġġetti tal-ikel, (UE) Nru 251/2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat u (UE) Nru 228/2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni (1)

(2021/C 488/03)

Dikjarazzjoni konġunta tal-Parlament Ewropew, tal-Kunsill u tal-Kummissjoni dwar impenn proattiv f’livell multilaterali dwar l-applikazzjoni ta’ standards tal-UE dwar is-saħħa u l-ambjent għal prodotti agrikoli importati

Il-Parlament Ewropew, il-Kunsill u l-Kummissjoni jirrikonoxxu l-ħtieġa li jfittxu koerenza akbar bejn l-istandards dwar is-saħħa u l-ambjent li japplikaw għall-prodotti agrikoli fl-Unjoni Ewropea u dawk li japplikaw għall-prodotti agrikoli importati, f’konformità mar-regoli kummerċjali internazzjonali. Sabiex jiġu indirizzati kwistjonijiet ta’ żvilupp sostenibbli, speċjalment it-tibdil fil-klima u t-telf tal-bijodiversità, li huma kwistjonijiet ta’ tħassib globali, u biex jintlaħqu l-aspettattivi taċ-Ċittadini għal ikel ta’ kwalità ogħla u aktar sostenibbli, l-Unjoni Ewropea kontinwament għolliet dawn l-istandards għal ħafna snin. Fil-Patt Ekoloġiku Ewropew u fl-istrateġiji settorjali tiegħu, inkluża l-komunikazzjoni tal-Kummissjoni “Strateġija mill-Għalqa sal-Platt”, saru sforzi biex dan il-għan jintlaħaq, u dan ser jirriżulta f’żieda ulterjuri ta’ dawn l-istandards applikati fl-UE, inkluż, fejn rilevanti, għall-prodotti importati.

Il-Parlament Ewropew, il-Kunsill u l-Kummissjoni jirrikonoxxu l-ħtieġa li jinvolvu ruħhom b’mod proattiv fil-livell multilaterali fiż-żieda tal-ambizzjoni dwar l-objettivi ambjentali internazzjonali meta jinfurzaw u jtejbu r-regoli tal-kummerċ internazzjonali. Kif iddikjarat fil-Komunikazzjoni tal-Kummissjoni dwar ir-Reviżjoni tal-Politika Kummerċjali, huwa xieraq ukoll li l-Unjoni Ewropea, taħt ċerti ċirkostanzi kif definit mir-regoli tad-WTO, tirrikjedi li l-prodotti agrikoli importati jikkonformaw ma’ ċerti rekwiżiti ta’ produzzjoni sabiex tiġi żgurata l-effettività tal-istandards tissaħħaħ, tat-trattament xieraq tal-annimali u tal-ambjent li japplikaw għall-prodotti agrikoli fl-Unjoni Ewropea u tikkontribwixxi għat-twassil komprensiv tal-komunikazzjonijiet tal-Patt Ekoloġiku Ewropew u tal-Istrateġija “Mill-Għalqa sal-Platt”. Minħabba l-importanza tas-suq tagħha fil-kummerċ internazzjonali, l-Unjoni Ewropea tista’ tuża l-kapaċità ta’ ingranaġġ tagħha biex tgħolli l-istandards tas-saħħa u tal-ambjent globalment u b’hekk tikkontribwixxi għall-kisba tal-objettivi ambjentali internazzjonali bħal dawk tal-Ftehim ta’ Pariġi.

Il-Parlament Ewropew, il-Kunsill u l-Kummissjoni jilqgħu l-approċċ usa’ ppreżentat fir-Rieżami tal-Politika Kummerċjali rigward il-ħtieġa ta’ aktar involviment fil-livell multilaterali biex jiġu indirizzati kwistjonijiet ewlenin, bħal stokkijiet strateġiċi, b’mod partikolari għaliex l-ikel huwa ġid essenzjali. It-titjib tas-sigurtà globali tal-ikel jimplika t-tnaqqis tal-instabbiltà fis-swieq agrikoli permezz ta’ aktar kooperazzjoni f’livell multilaterali li tmur lil hinn mit-tnaqqis tad-distorsjonijiet tas-suq, li huwa fattur neċessarju iżda mhux suffiċjenti biex jiġu stabbilizzati s-swieq internazzjonali.

Dikjarazzjoni konġunta tal-Parlament Ewropew, tal-Kunsill u tal-Kummissjoni dwar id-dispożizzjonijiet CMO relatati mas-settur tal-UE taz-zokkor

Il-Parlament Ewropew, il-Kunsill u l-Kummissjoni jirrikonoxxu d-diffikultajiet li jiffaċċa s-settur taz-zokkor wara l-abolizzjoni tal-kwoti taz-zokkor f’Ottubru 2017, ikkaratterizzati minn instabbiltà fis-swieq internazzjonali, staġnar fil-konsum u tnaqqis fil-produzzjoni tal-pitravi u taz-zokkor. Din is-sitwazzjoni hija sors ta’ tħassib għas-settur tal-UE taz-zokkor.

L-istat attwali tas-settur u l-istrateġiji ta’ adattament tiegħu ser jiġu vvalutati bir-reqqa fi ħdan il-qafas ta’ studju li għandu jiġi konkluż fil-ħarifa tal-2021. L-istudju ser janalizza l-istrumenti ta’ politika Ewropej u nazzjonali li huma disponibbli għas-settur taz-zokkor, ir-rwoli rispettivi tas-settur privat u tal-istituzzjonijiet pubbliċi fir-rispons għar-riskji ewlenin li jaffettwaw is-settur u ser jidentifika strateġiji possibbli biex tittejjeb ir-reżiljenza tas-settur Ewropew taz-zokkor.

Il-Parlament Ewropew, il-Kunsill u l-Kummissjoni ser jikkunsidraw kwalunkwe żviluppi ta’ politika futuri xierqa fid-dawl tas-sejbiet u l-konklużjonijiet ewlenin li jsiru fil-kuntest ta’ dan l-istudju. Tali żviluppi futuri ta’ politika jistgħu jinkludu kwalunkwe inizjattiva regolatorja u mhux regolatorja rilevanti relatata ma’ għodod ta’ ġestjoni tas-suq u tal-kriżijiet, it-trasparenza tas-suq fil-katina ta’ provvista taz-zokkor, ir-relazzjonijiet kuntrattwali bejn dawk li jkabbru u l-produtturi taz-zokkor, il-kummerċ internazzjonali u l-evoluzzjoni tal-bijoekonomija.

Dikjarazzjoni konġunta tal-Parlament Ewropew u tal-Kunsill dwar impenn proattiv f’livell multilaterali dwar l-applikazzjoni ta’ standards tal-UE dwar is-saħħa u l-ambjent għal prodotti agrikoli importati

Il-Parlament Ewropew u l-Kunsill jistiednu lill-Kummissjoni tippreżenta, sa mhux aktar tard minn Ġunju 2022, rapport li jkun fih valutazzjoni tar-raġunament u l-fattibbiltà legali tal-applikazzjoni ta’ standards tal-UE dwar is-saħħa u l-ambjent (inklużi standards dwar it-trattament xieraq tal-annimali, kif ukoll proċessi u metodi ta’ produzzjoni) għal prodotti agrikoli u agroalimentari importati, kif ukoll l-identifikazzjoni ta’ inizjattivi konkreti biex tiġi żgurata konsistenza aħjar fl-applikazzjoni tagħhom, f’konformità mar-regoli tad-WTO. Dak ir-rapport għandu jkopri l-oqsma rilevanti kollha tal-ordni pubbliku, inklużi — iżda mhux biss — il-Politika Agrikola Komuni, il-Politika tas-Saħħa u s-Sikurezza Alimentari, il-politika ambjentali u l-Politika Kummerċjali Komuni.

Dikjarazzjoni tal-Kummissjoni dwar ir-rieżami tat-tolleranzi għall-importazzjoni u l-Livelli Massimi ta' Residwi tal-Codex (MRL)

Il-Kummissjoni Ewropea se tkompli tiżgura li wara valutazzjoni bir-reqqa tal-informazzjoni xjentifika disponibbli għas-sustanzi attivi jew fil-kuntest tal-proċeduri skont ir-Regolament (KE) Nru 1107/2009 tal-Parlament Ewropew u tal-Kunsill (2) jew tal-proċeduri skont ir-Regolament (KE) Nru 396/2005 tal-Parlament Ewropew u tal-Kunsill (3) u f'konformità mar-regoli tad-WTO, it-tolleranzi għall-importazzjoni u l-Limiti Massimi ta' Residwi tal-Codex (CXLs) jiġu vvalutati u rieżaminati għas-sustanzi attivi li ma humiex jew li ma għadhomx approvati fl-UE, biex b'hekk kwalunkwe residwu fl-ikel jew fl-għalf ma jippreżenta l-ebda riskju għall-konsumaturi. Barra mill-aspetti fir-rigward tas-saħħa u tal-prattika agrikola tajba li qed jiġu kkunsidrati bħalissa, il-Kummissjoni se tqis ukoll it-tħassib ambjentali ta’ natura globali f'konformità mar-regoli tad-WTO meta tkun qed tivvaluta l-applikazzjonijiet tat-tolleranza għall-importazzjoni jew meta tkun qed tirrieżamina t-tolleranzi għall-importazzjoni għas-sustanzi attivi li ma għadhomx approvati fl-UE. Il-preżentazzjoni tal-proposta min-naħa tal-Kummissjoni għal qafas leġiżlattiv għal sistemi tal-ikel sostenibbli se tkun pass addizzjonali kruċjali lejn il-kisba sħiħa ta' din l-ambizzjoni, f'koerenza mal-objettivi tal-Patt Ekoloġiku.

Dikjarazzjoni tal-Kummissjoni dwar it-tikkettar tan-nutrizzjoni u tal-ingredjenti tal-inbid u tal-prodotti tal-inbid aromatizzati

Il-Kummissjoni tqis li l-prodotti li fihom 1,2 % u inqas bil-volum ta' alkoħol jenħtieġ li jkomplu jiġu rregolati mir-Regolament dwar il-FIC u tirriżerva d-dritt tagħha li terġa' lura għall-qafas legali għat-tikkettar tal-inbid fl-inizjattiva li jmiss għat-tikkettar tax-xorb alkoħoliku kollu fil-qafas tal-Pjan tal-UE biex Jingħeleb il-Kanċer.

Il-Kummissjoni tqis ukoll li l-kompromess attwali dwar it-tikkettar tal-inbid u tal-prodotti tal-inbid aromatizzati fir-rigward tal-lista tal-ingredjenti u d-dikjarazzjoni dwar in-nutrizzjoni ma tistax titqies bħala waħda li toħloq preċedent għal proposti leġiżlattivi u negozjati futuri u tirriżerva d-drittijiet tagħha li tallinja r-rekwiżiti tat-tikkettar għall-inbejjed kollha mal-Pjan tal-UE biex Jingħeleb il-Kanċer.

---

(1)  ĠU L 435, 6.12.2021, p. 262.

(2)  Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(3)  Ir-Regolament (KE) Nru 396/2005 tal-Parlament Ewropew u tal-Kunsill tal-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (ĠU L 70, 16.3.2005, p. 1).

---